《金缕曲 和韵题问秋图》
清代·鲍之芬

何处秋深矣。望汀洲、萧萧芦苇，秋应在水。雪正纷披霞错落，秋在枫林散绮。

漱泉石、秋声迸齿。摇落江南杨柳岸，送燕山九月披裘至。

饶逸兴，云乡尔。

有斜阳处西风里。小桥横、琴樽逐谢，奚囊从李。秋色二分馀几许，秋满寒山诗思。

正杖倚、推敲一字。秋也何心秋著色，更宜人、浓淡谁为此。

青女力，霜华使。

作者简介：鲍之芬，字药缤，一字浣云，丹徒人。诸生鲍皋女，户部郎中之钟妹，徐某室。与姊之蕙、之兰并工吟咏。